B4-0725, 0744, 0754, 0761 και 0773/98

Ψήφισμα σχετικά με την κατάσταση στο Τόγκο

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στο Τόγκο,

- έχοντας υπόψη τη δήλωση της Προεδρίας της Ευρωπαϊκής Ένωσης η οποία εκφράζει τη βαθύτατη ανησυχία της όσον αφορά την διεξαγωγή των προεδρικών εκλογών στο Τόγκο στις 21 Ιουνίου 1998 και τις σοβαρές της αμφιβολίες για την αξιοπιστία των εκλογικών αποτελεσμάτων που ανακοινώθηκαν από τον Υπουργό Εσωτερικών στις 24 Ιουνίου 1998,

A. έχοντας υπόψη την Τέταρτη Σύμβαση της Λομέ, κυρίως το άρθρο 5 της εν λόγω Σύμβασης, σύμφωνα με το οποίο τα συμβαλλόμενα μέρη αναλαμβάνουν τη δέσμευση να σέβονται τα πολιτικά δικαιώματα και τις δημοκρατικές αρχές,

Β. έχοντας υπόψη ότι ο πρώτος γύρος των προεδρικών εκλογών στο Τόγκο διεξήχθη την 21η Ιουνίου 1998,

Γ. λαμβάνοντας υπόψη ότι ο λαός του Τόγκο, παρά τις δύσκολες συνθήκες και τα προβλήματα που δημιουργήθηκαν κατά την επανεξέταση των εκλογικών καταλόγων και τη διανομή των εκλογικών καρτών, επέδειξε υψηλό αίσθημα ευθύνης με την ειρηνική και μαζική του συμμετοχή σε αυτές τις εκλογές,

Δ. εκφράζοντας ωστόσο τη λύπη του για το γεγονός ότι η διαβίβαση των εκλογικών αποτελεσμάτων στην Εθνική Εκλογική Επιτροπή διεκόπη μια ημέρα μετά τις εκλογές,

Ε. λαμβάνοντας υπόψη ότι, σύμφωνα με ανακοίνωση που εξέδωσε η αποστολή διεθνών παρατηρητών της ΕΕ στο Τόγκο, στην περιφέρεια της Λομέ η καταμέτρηση των ψήφων διεκόπη επίσης την ίδια ημέρα αφού είχαν καταμετρηθεί οι ψήφοι μόνο σε 35 εκλογικά κέντρα σε σύνολο 617,

ΣΤ. εκφράζοντας τη λύπη του για το γεγονός ότι η Εθνική Εκλογική Επιτροπή παραιτήθηκε στις 23 Ιουνίου 1998, και με τον τρόπο αυτό διαλύθηκε το μόνο όργανο ελέγχου και παρακολούθησης των εκλογών,

Ζ. λαμβάνοντας υπόψη ότι η ΕΕ, κατόπιν αιτήσεως των αρχών του Τόγκο, παρέσχε σημαντική ενίσχυση για την διεξαγωγή των εκλογών,

Η. λαμβάνοντας υπόψη ότι οι υποστηρικτές του Προέδρου Eyadema και η κυβέρνηση δημιούργησαν συστηματικά πολυάριθμα εμπόδια στο έργο των παρατηρητών και στις πολιτικές δραστηριότητες της αντιπολίτευσης, ιδιαίτερα στο βόρειο τμήμα της χώρας,

Θ. θορυβημένο από την προνομιακή μεταχείριση της οποίας έτυχε ο ασκών χρέη προέδρου Eyadema από τα κρατικά μέσα ενημέρωσης κατά τη διάρκεια της προεκλογικής εκστρατείας,

Ι. εκπεπληγμένο για το γεγονός ότι η κυβέρνηση ακύρωσε αδικαιολόγητα, μόλις δύο εβδομάδες πριν από τις εκλογές, την αποστολή 500 παρατηρητών από ΜΚΟ του Τόγκο που είχαν επιλεγεί και εκπαιδευθεί από την Ευρωπαϊκή Ένωση,

1. εκφράζει τη βαθύτατη ανησυχία του όσον αφορά την διεξαγωγή των προεδρικών εκλογών στο Τόγκο και έχει σοβαρές αμφιβολίες για την αξιοπιστία των εκλογικών αποτελεσμάτων που ανακοινώθηκαν από τον Υπουργό Εσωτερικών την 24η Ιουνίου 1998[semigr ]

2. καλεί την Επιτροπή να δημοσιεύσει το ταχύτερο δυνατό έκθεση αξιολόγησης σχετικά με την αποστολή παρατηρητών της Ευρωπαϊκής Ένωσης[semigr ]

3. αποδοκιμάζει το γεγονός ότι τα αποτελέσματα ανακοινώθηκαν πριν ολοκληρωθεί η καταμέτρηση των ψήφων, ότι οι αρχές δεν σεβάσθηκαν τον εκλογικό νόμο του Τόγκο και ότι η αντιπολίτευση δεν είχε ίση πρόσβαση στα μέσα ενημέρωσης[semigr ]

4. θεωρεί ως εκ τούτου ότι η εκλογική διαδικασία δεν παρέχει πλέον τα απαιτούμενα εχέγγυα διαφάνειας και δημοκρατικής ευθύνης[semigr ]

5. υποστηρίζει την πρωτοβουλία της Επιτροπής να προχωρήσει στην εφαρμογή του άρθρου 366α της Σύμβασης της Λομέ, το οποίο προβλέπει την έναρξη πολιτικών διαβουλεύσεων με τα κράτη μέλη ΑΚΕ που δεν έχουν τηρήσει την υποχρέωσή τους όσον αφορά την εφαρμογή των αρχών του κράτους δικαίου και των δημοκρατικών αρχών σύμφωνα με το άρθρο 5 της εν λόγω Σύμβασης[semigr ]

6. καλεί την ΕΕ να παρακολουθεί εκ του σύνεγγυς την εξέλιξη της πολιτικής κατάστασης στο Τόγκο και να μην προχωρήσει στη επανέναρξη της συνεργασίας με το Τόγκο εάν δεν τηρηθούν πλήρως οι δημοκρατικές αρχές[semigr ]

7. εκφράζει τη λύπη του για το γεγονός ότι οι αρχές του Τόγκο δεν εφάρμοσαν και δεν σεβάσθηκαν τις συστάσεις σχετικά με τις εκλογικές διαδικασίες, συστάσεις τις οποίες είχαν εκφράσει οι εμπειρογνώμονες που είχε αποστείλει η Επιτροπή στο Τόγκο πριν από τις εκλογές κατόπιν αιτήσεως του πρωθυπουργού του Τόγκο[semigr ]

8. υπενθυμίζει ότι η συμφωνία για τη διεξαγωγή της συνεδρίασης της 25ης Συνέλευσης Ίσης Εκπροσώπησης ΑΚΕ-ΕΕ στο Τόγκο επετεύχθη αφού οι αρχές του Τόγκο είχαν διαβεβαιώσει ότι θα μεριμνούσαν για τη διοργάνωση απόλυτα δημοκρατικών εκλογών[semigr ]

9. ζητεί από τους συμπροέδρους της Συνέλευσης Ίσης Εκπροσώπησης ΑΚΕ-ΕΕ να διασφαλίσουν την παρακολούθηση των πολιτικών εξελίξεων στο Τόγκο[semigr ]

10. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τον ΟΑΕ, τους συμπροέδρους της Συνέλευσης Ίσης Εκπροσώπησης ΑΚΕ-ΕΕ καθώς και στην κυβέρνηση του Τόγκο.